ലക്ഷദ്വീപില് മത്സ്യബന്ധനത്തിനായി നൂതന ആശയങ്ങള് കൊണ്ടുവരും: തൊഴിലാളികളുടെ പ്രശ്നങ്ങള് പരിഹരിക്കുമെന്ന് ഉറപ്പ് നല്കി കേന്ദ്രമന്ത്രി കൊച്ചി: കേന്ദ്ര ഫിഷറീസ് സഹമന്ത്രി എല് മുരുകന്റെ മൂന്ന് ദിവസത്തെ ലക്ഷദ്വീപ് സന്ദര്ശനം പൂര്ത്തിയായി. ഇന്ന് ഉച്ചയോടെ അദ്ദേഹം അഗത്തി വിമാനത്താവളത്തില് നിന്നും കൊച്ചിയിലേക്ക് യാത്ര തിരിച്ചു. ലക്ഷദ്വീപ് നിവാസികളുടെ പ്രശ്നങ്ങളെല്ലാം അടുത്തറിഞ്ഞ ശേഷമാണ് അദ്ദേഹം യാത്ര തിരിച്ചത്. എല്ലാ സഹായവും ഉറപ്പ് നല്കുകയും ചെയ്തു. മത്സ്യത്തൊഴിലാളികളുമായി നേരിട്ട് അദ്ദേഹം സംവദിക്കുകയും പ്രശ്നങ്ങള് ചോദിച്ചറിയുകയും ചെയ്തിരുന്നു. ലക്ഷദ്വീപ് നിവാസികളുടെ പ്രധാന വരുമാനമാര്ഗ്ഗമാണ് മത്സബന്ധനം. ഇതില് നേരിടുന്ന പ്രശ്നങ്ങളെ കുറിച്ച് മന്ത്രിയോട് തൊഴിലാളികള് വിശദീകരിച്ചു. ജനങ്ങളുടെ ആവശ്യങ്ങള് ഉന്നതരെ അറിയിക്കുകയും ചെയ്തശേഷമാണ് മടക്കം. ലക്ഷദ്വീപിന്റെ മത്സ്യസംസ്ക്കരണ മേഖലയില് നൂതന ആശയങ്ങളും ശാസ്ത്രീയ ആശയങ്ങളും കൈവരിക്കണമെന്നും അതിനു വേണ്ട പ്രക്രിയകള് ഉടന് ആരംഭിക്കണമെന്നും ലക്ഷദ്വീപ് അഡ്മിനിസ്ട്രേഷന്റെ ഉന്നത ഉദ്യോഗസ്ഥരോട് കേന്ദ്രമന്ത്രി നിര്ദ്ദേശിച്ചു. മത്സ്യത്തൊഴിലാളികള്ക്കൊപ്പമായിരുന്നു മന്ത്രി ഉച്ചഭക്ഷണം കഴിച്ചത്. അഡ്മിനിസ്ട്രേറ്ററുടെ ഉപദേഷ്ടാവ് അന്പരസു, ഫിഷറീസ് സെക്രട്ടറിമാരായ കെ. ടി. ദാമോദര്, ഒ.പി. മിശ്ര ഉള്പ്പെടുന്ന ഉന്നത ഉദ്യോഗസ്ഥര് മുതലായവര് മന്ത്രിയെ അനുഗമിച്ചിരുന്നു. അഗത്തി ദ്വീപ് കവാടത്തില് വൃക്ഷതൈകള് നടുകയും ചെയ്തു. 29ാം തീയതിയാണ് മന്ത്രി ലക്ഷദ്വീപിലെത്തിയത്. പ്രധാനമന്ത്രി മത്സ്യസമ്ബാദ യോജന പദ്ധതിയുടെ ഭാഗമായി തൊഴിലാളികള്ക്ക് മത്സ്യബന്ധനത്തിന് ആവശ്യമായ ഉപകരണങ്ങളും മന്ത്രി വിതരണം ചെയ്തിരുന്നു.